ธพว.เดินหน้าล้างทุจริต ผิดจริงโทษหนักไล่ออก
ผู้บริหาร ธพว.ประกาศ เดินหน้าปราบทุจริตในธนาคาร สร้างธรรมาภิบาลและความโปร่งใสในการดำเนินงาน
29 ต.ค. 2565

ผู้บริหาร ธพว.ประกาศ เดินหน้าปราบทุจริตในธนาคาร สร้างธรรมาภิบาลและความโปร่งใสในการดำเนินงาน
นายมงคล ลีลาธรรม กรรมการผู้จัดการ ธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) เปิดเผยว่า ในปี 2560 ธนาคาร ยังมีนโยบายปราบปรามและป้องกัน การทุจริตในธนาคารอย่างต่อเนื่อง ซึ่งเป็นการสร้างธรรมาภิบาลของธนาคาร และสร้างความเชื่อมั่นให้กับลูกค้าและ ผู้มีส่วนได้เสียทั้งหมด
ทั้งนี้ ตั้งแต่ปี 2555 จนถึงปัจจุบัน พบว่ามีกรณีการทุจริตหรือประพฤติมิชอบต่อหน้าที่ภายในธนาคาร 74 กรณี เป็นโทษทางวินัยร้ายแรง อาทิ ทุจริตต่อหน้าที่ 10 กรณี ซึ่งอยู่ระหว่างการดำเนินคดี และกรณีโทษทางวินัยไม่ร้ายแรง อาทิ ตัดเงินเดือน ลดเงินเดือน ภาคทัณฑ์ ตักเตือน ยุติเรื่อง 61 กรณี และเลิกจ้าง 3 กรณี
สำหรับเรื่องร้องเรียนในช่วงปี 2559 นี้มีทั้งหมด 120 เรื่อง หาข้อยุติได้รวม 83 เรื่อง โดยเรื่องร้องเรียนอีก 37 เรื่องอยู่ระหว่างดำเนินการหาข้อยุติ ธพว.กำหนดหลักเกณฑ์ขั้นตอนการปฏิบัติงานอย่างชัดเจน มีมาตรการการสอบสวน ลงโทษ ไล่ออก หรือพร้อมดำเนินคดีอาญาอย่างเคร่งครัด หากพบว่ามีความผิดจริง พร้อมปลูกฝังค่านิยมองค์กรเพื่อลดปัญหา การทุจริต การเรียกรับสินบน หรือความไม่ชอบมาพากลของการทำงาน